Tisztelt Lakosság!

Mint ahogy azt Önök is tudják, a Kormány az élet- és vagyonbiztonságot veszélyeztető tömeges megbetegedést okozó humánjárvány (koronavírus-járvány) következményeinek elhárítása, a magyar állampolgárok egészségének és életének megóvása érdekében Magyarország egész területére veszélyhelyzetet hirdetett ki 2020. március 11. napján. A veszélyhelyzettel kapcsolatos rendkívüli intézkedésekről külön kormányrendeletek rendelkeznek.

Orbán Viktor, Magyarország miniszterelnöke tegnap este bejelentette, hogy az iskolákat – előre nem látható ideig – bezárják, az oktatás távoktatás keretében, digitálisan folyik majd.

Az erre vonatkozó kormányrendeletek azonban még nem jelentek meg, így a részletes szabályokat egyelőre nem ismerjük.

Mint bizonyára tudják, a tegnapi nyilatkozat nem tartalmazott információt az óvodák, bölcsődék helyzetéről. A 41/2020. (III.11.) kormányrendelet 4. § c) pontja értelmében az összehangolt védekezés érdekében köznevelési intézményben (így az óvodában is) rendkívüli szünetet az intézményvezető, a jegyző, valamint az Oktatási Hivatal nem rendelhet el.

Folyamatosan figyeljük az információkat, és a hatáskörünkbe tartozó döntéseket – a lakosság védelme érdekében – haladéktalanul meg fogjuk hozni, melyről az önkormányzat honlapján, a polgármesteri facebook-oldalon, - az óvodát érintően az intézmény honlapján is - azonnal tájékoztatni fogjuk Önöket.

A Samufalvi Óvoda és Bölcsőde működését érintő kérdésekről legkésőbb hétfő reggelig tájékoztatni foguk a Tisztelt Lakosságot, addig kérjük szíves türelmüket!

A járvány megelőzése érdekében azonban a Polgármesteri Hivatalban a személyes ügyintézés 2020. március 16. napjától – előre nem látható ideig – szünetel. Kérjük Önöket, hogy hivatalos ügyeiket telefonon, e-mailben, ügyfélkapun intézzék, melyben kollégáim minden segítséget megadnak majd. Kérjük azt is, hogy ebben az időszakban kizárólag a halaszthatatlan ügyeket intézzék. A kapcsolattartás a [polg.hivatal@vertesszolos.hu](mailto:polg.hivatal@vertesszolos.hu)e-mail címen, a 34-379-091-es, a 30-579-3780 és a 30-585-9056-os telefonszámokon történik.

Az országos, naprakész és pontos, hiteles információkat a [https://koronavírus.gov.hu/](https://l.facebook.com/l.php?u=https%3A%2F%2Fxn--koronavrus-q8a.gov.hu%2F%3Ffbclid%3DIwAR2Fe4uBq2gbjPilFkC7VNeQHXMkQgNRfvYVMrdMlLOi_FHjjt7T1ofgTqc&h=AT3byn_SHYqj2bUNND7IUUVtGrUdbpbT-r02uGLMbJ-QahOBHeXjJ32HCdGqAzY7xabY6E2U08jiRdyuvKV7xAwBa8CvAiqrl56_m9B781zJBZ4_NegboyP2WJB2JYwxr01F_wC1fRU7kBZLSWZfmg) oldalon követhetik nyomon.

Kérjük Önöket, hogy saját és családjuk egészségének megőrzése érdekében kerüljék a tömeges jelenléttel járó helyszíneket, a higiénikus szabályokat fokozottan tartsák be és csak a valóban indokolt esetekben hagyják el otthonaikat és menjenek közösségbe.

Nagy Csaba

polgármester